FI Euroopan unionin virallinen lehti L 291/15

KOMISSION TÄYTÄNTÖÖNPANOPÄÄTÖS (EU) 2016/1887,

annettu 24 päivänä lokakuuta 2016,

vakiovaatimusten asettamisesta jäsenvaltioiden toimittamille kasvinterveyttä koskeviin kartoitusohjelmiin liittyville hakemuksille, raporteille ja maksupyynnöille

(tiedoksiannettu numerolla C(2016) 6704)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä, neuvoston direktiivien 98/56/EY, 2000/29/EY ja 2008/90/EY, Euroopan parlamentin ja neuvoston asetusten (EY) N:o 178/2002, (EY) N:o 882/2004, (EY) N:o 396/2005, Euroopan parlamentin ja neuvoston direktiivin 2009/128/EY ja Euroopan parlamentin ja neuvoston asetuksen (EY) N:o 1107/2009 muuttamisesta sekä neuvoston päätösten 66/399/ETY, 76/894/ETY ja 2009/470/EY kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 652/2014 (1) ja erityisesti sen 36 artiklan 5 kohdan,

sekä katsoo seuraavaa:

(1) Asetuksessa (EU) N:o 652/2014 säädetään muun muassa kasvien terveyteen ja lisäysaineistoon liittyvien menojen hallinnoinnista sekä tuhoojien esiintymistä koskevien kansallisten ohjelmien, jäljempänä ’kartoitusohjelmat’, toimittamisesta ja sisällöstä.

(2) Asetuksen (EU) N:o 652/2014 21 artiklan 1 kohdan mukaan jäsenvaltioiden on toimitettava komissiolle viimeistään kunkin vuoden 31 päivänä toukokuuta kartoitusohjelmat, joiden on määrä alkaa seuraavan vuoden aikana ja joiden osalta ne haluavat hakea avustusta.

(3) Asetuksen (EU) N:o 652/2014 23 artiklan mukaan jäsenvaltioiden on toimitettava komissiolle viimeistään kunkin vuoden huhtikuun 30 päivänä kunkin hyväksytyn, vuoden kestävän tai monivuotisen kartoitusohjelman osalta edellisvuoden kattava tekninen ja rahoitusta koskeva raportti. Mainitussa artiklassa säädetään myös, että jäsenvaltioiden on toimitettava komissiolle viimeistään kunkin vuoden elokuun 31 päivänä kunkin hyväksytyn, vuoden kestävän kartoitusohjelman osalta rahoitusta koskeva väliraportti.

(4) Asetuksen (EU) N:o 652/2014 24 artiklan mukaan jäsenvaltioiden on toimitettava komissiolle viimeistään kunkin vuoden 30 päivänä huhtikuuta kunkin hyväksytyn kartoitusohjelman osalta maksupyyntö, joka koskee edellisvuonna toteutettuja ohjelmia.

(5) Asetuksen (EU) N:o 652/2014 hyväksymisen johdosta olisi vahvistettava vakiovaatimukset mainitun asetuksen 21 artiklan mukaiselle kansallisten kartoitusohjelmien sisällölle ja toimittamiselle.

(6) Lisäksi olisi vahvistettava vakiovaatimukset asetuksen (EU) N:o 652/2014 23 artiklassa tarkoitettujen väli- ja loppuraporttien sekä 24 artiklassa tarkoitettujen, tarkastusohjelmien toteuttamisesta johtuvien maksupyyntöjen sisällölle.

(7) Hakemusten, väli- ja loppuraporttien sekä maksupyyntöjen sähköiset vakiomallit asetetaan – jotta ne olisivat unionin lainsäädännön kehityksen tahdissa – saataville komission verkkosivustolle, ja niitä olisi käytettävä kartoitusohjelmissa, jotta tarvittavien muutosten tekeminen tai lisätietojen huomioon ottaminen olisi helpompaa. Komissio tiedottaa jäsenvaltioille ja keskustelee niiden kanssa kaikista sähköisiin vakiomalleihin tarvittavista muutoksista pysyvässä kasvi-, eläin-, elintarvike- ja rehukomiteassa. Sähköiset vakiomallit ovat saatavilla komission verkkosivustolla viimeistään maaliskuun ensimmäisellä viikolla (loppuraportit ja maksupyynnöt), huhtikuun ensimmäisellä viikolla (hakemukset) ja heinäkuun ensimmäisellä viikolla (väliraportit) asianomaisena vuonna.

(8) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Tämä päätös koskee vakiovaatimusten asettamista sellaisten avustushakemusten, raporttien ja maksupyyntöjen toimittamiselle, jotka liittyvät jäsenvaltioiden toteuttamiin vuoden kestäviin ja monivuotisiin kartoitusohjelmiin, jotka koskevat kasveille tai kasvituotteille haitallisten organismien, jäljempänä ’tuhoojat’, esiintymistä ja täyttävät asetuksen (EU) N:o 652/2014 19 artiklassa säädetyt edellytykset.

2 artikla

Asetuksen (EU) N:o 652/2014 21 artiklan 1 kohdassa tarkoitetut kartoitusohjelmat on toimitettava sähköisesti käyttäen liitteessä I olevaa asiaankuuluvaa sähköistä mallia.

3 artikla

Asetuksen (EU) N:o 652/2014 23 artiklassa tarkoitetut rahoitusta koskevat väliraportit on toimitettava sähköisesti käyttäen liitteessä II olevaa asiaankuuluvaa sähköistä mallia.

4 artikla

Asetuksen (EU) N:o 652/2014 23 artiklassa tarkoitetut vuotuiset yksityiskohtaiset tekniset ja rahoitusta koskevat raportit sekä mainitun asetuksen 24 artiklassa tarkoitetut maksupyynnöt on toimitettava sähköisesti käyttäen liitteessä III olevia asiaankuuluvia sähköisiä malleja.

5 artikla

Tätä päätöstä sovelletaan 2 artiklassa tarkoitettujen kartoitusohjelmien sekä 3 ja 4 artiklassa tarkoitettujen raporttien toimittamiseen 1 päivästä tammikuuta 2017.

6 artikla

Tämä päätös on osoitettu kaikille jäsenvaltioille.

Tehty Brysselissä 24 päivänä lokakuuta 2016. Komission puolesta Vytenis ANDRIUKAITIS Komission jäsen

(1) EUVL L 189, 27.6.2014, s. 1.

LIITE I Malli, jonka mukaisesti 2 artiklassa tarkoitettujen vuoden kestävien tai monivuotisten kansallisten ohjelmien (kartoitusohjelmien) hakemukset toimitetaan, on seuraavalla SANTE-pääosaston verkkosivulla: http://ec.europa.eu/dgs/health_food-safety/funding/cff/plant_health/survey-programmes_en.htm (ks. kohdassa 2. Templates for submission of survey programmes oleva alakohta 1. Application tool for Survey programmes for pests).

LIITE II Malli, jonka mukaisesti 3 artiklassa tarkoitetut hyväksyttyjen kartoitusohjelmien väliraportit toimitetaan, on seuraavalla SANTE-pääosaston verkkosivulla: http://ec.europa.eu/dgs/health_food-safety/funding/cff/plant_health/survey-programmes_en.htm (ks. kohdassa 3. Templates for reporting oleva alakohta 2. Financial intermediate report).